REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/250-23

24. oktobar 2023. godine

B e o g r a d

ZAPISNIK

SA 33. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 24. OKTOBRA 2023. GODINE

Sednica je počela u 16,30 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Veroljub Matić, dr Uglješa Mrdić, Aleksandar Marković, Aleksandar Mirković, Ana Miljanić, dr Vesna Ivković, Radovan Arežina i Života Starčević.

Sednici su prisustvovali zamenici članova Odbora: Dragana Radinović, zamenik člana Sandre Božić i Radmila Vasić, zamenik člana Boška Obradovića.

Sednici nisu prisustvovali članovi Odbora: Sandra Božić, Đorđe Komlenski, Janko Veselinović, Vojislav Mihailović, Miroslav Aleksić, Dragana Rakić, Nikola Dragićević i Boško Obradović.

Predsednik Odbora je ukazao da je sednicu sazvao u roku kraćem od tri dana zbog potrebe da se izvrši popunjavanje upražnjenog poslaničkog mesta i usvoje akta koja su upućena Odboru neposredno pre sazivanja sednice.

 Na predlog predsednika, Odbor je jednoglasno, utvrdio sledeći:

DNEVNI RED:

- usvajanje zapisnika sa 32. sednice Odbora -

1. Razmatranje Rešenja Republičke izborne komisije o dodeli mandata narodnog poslanika radi popune upražnjenog poslaničkog mesta u Narodnoj skupštini (akt 03 broj 013-2055/23 od 24. oktobra 2023. godine);

2. Razmatranje zahteva Darka Laketića, narodnog poslanika, za pribavljanje pozitivnog mišljenja za obavljanje druge javne funkcije (21 broj:02-2044/23 od 23. oktobra 2023. godine);

3. Razmatranje zahteva narodnog poslanika Borka Puškića, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj: 120-2052/23 od 24. oktobra 2023. godine);

4. Razmatranje zahteva narodnog poslanika Milovana Jakovljevića, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj: 120-2053/23 od 24. oktobra 2023. godine).

Pre prelaska na rad po utvrđenom dnevnom redu Odbor je, jednoglasno, bez primedaba, usvojio zapisnik sa 32. sednice Odbora.

**Prva tačka dnevnog reda:** Razmatranje Rešenja Republičke izborne komisije o dodeli mandata narodnog poslanika radi popune upražnjenog poslaničkog mesta u Narodnoj skupštini (akt 03 broj 013-2055/23 od 24. oktobra 2023. godine)

 Predsednik je upoznao članove i zamenike članova Odbora da je Odboru dostavljeno Rešenje Republičke izborne komisije o dodeli mandata Mladenu Grujiću kao i Uverenje o izboru imenovanog za narodnog poslanika.

Podsetio je da je Odbor, u skladu sa odredbama člana 199. Poslovnika, ovlašćen da izvrši uvid u Rešenje Republičke izborne komisije i Uverenje o izboru narodnog poslanika, radi utvrđivanja istovetnosti podataka.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

 Odbor je konstatovao da je prestankom mandata narodnom poslaniku Sanji Lakić, izabranoj sa Izborne liste „ALEKSANDAR VUČIĆ - ZAJEDNO MOŽEMO SVE“, ostalo upražnjeno poslaničko mesto u Narodnoj skupštini, u skladu sa odredbom člana 131. Zakona o izboru narodnih poslanika.

 Kada narodnom poslaniku mandat prestane pre nego što se potvrde mandati za dve trećine narodnih poslanika iz narednog saziva, mandat se dodeljuje kandidatu sa izborne liste na način utvrđen u čl. 134. i 135. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Narodne skupštine, izvršio uvid u Rešenje Republičke izborne komisije i Uverenje o izboru narodnog poslanika Mladena Grujića, izabranog sa Izborne liste „ALEKSANDAR VUČIĆ - ZAJEDNO MOŽEMO SVE“ i utvrdio da su podaci o izboru narodnog poslanika istovetni sa podacima iz Rešenja Republičke izborne komisije, čime su se stekli uslovi za potvrđivanje mandata imenovanom narodnom poslaniku.

Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranom narodnom poslaniku Mladenu Grujiću.

 Za izvestioca Odbora na sednici Narodne skupštine određen je Milenko Jovanov, predsednik Odbora.

**Druga tačka dnevnog reda:** Razmatranje zahteva Darka Laketića, narodnog poslanika, za pribavljanje pozitivnog mišljenja za obavljanje druge javne funkcije (21 broj:02-2044/23 od 23. oktobra 2023. godine)

Predsednik je upoznao članove i zamenike članova Odbora da je Odboru dostavljen zahtev narodnog poslanika prim. doc. dr Darka Laketića za pribavljanje pozitivnog mišljenja da uz funkciju narodnog poslanika obavlja i funkciju člana Saveta Akademije strukovnih studija u Beogradu, kao predstavnik osnivača i da je uz zahtev podneo rešenje Vlade o imenovanju na navedenu funkciju. Predsednik je podsetio da je mišljenje Odbora, saglasno članu 56. Zakona o sprečavanju korupcije, prethodni uslov za odlučivanje Agencije o potpunom zahtevu funkcionera.

Diskusije nije bilo.

Odbor je, na predlog predsednika, većinom glasova prihvatio zahtev i dao pozitivno mišljenje prim. doc. dr Darku Laketiću, da uz vršenje funkcije narodnog poslanika, može da obavlja i funkciju člana Saveta Akademije strukovnih studija u Beogradu.

**Treća tačka dnevnog reda:** Razmatranje zahteva narodnog poslanika Borka Puškića, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj: 120-2052/23 od 24. oktobra 2023. godine)

Predsednik je napomenuo da je narodni poslanik Borko Puškić, sa prebivalištem u Prijepolju, podneo zahtev za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice, kao i da je uz zahtev dostavio ugovor o zakupu stana, fotokopije svoje i lične karte supruge i izvode iz matične knjige rođenih za maloletnu decu. Zatim je podsetio da je odredbom člana 5. stav 4. Odluke o poslaničkoj naknadi propisano da narodni poslanik, koji koristi pravo na mesečnu naknadu na ime zakupa stana u Beogradu, ima pravo na naknadu na odvojeni život od porodice u iznosu 40% prosečne zarade po zaposlenom u privredi Republike Srbije prema poslednjem konačnom objavljenom podatku republičkog organa nadležnog za poslove statistike, na dan isplate.

Diskusije nije bilo.

Na predlog predsednika Odbor je, jednoglasno doneo rešenje za narodnog poslanika Borka Puškića o utvrđivanju prava na mesečnu naknadu na ime zakupa stana u Beogradu u iznosu od 35. 000 dinara, počev od 24. oktobra 2023. godine, kao i rešenje o naknadi za odvojeni život od porodice, počev od istog datuma.

**Četvrta tačka dnevnog reda:** Razmatranje zahteva narodnog poslanika Milovana Jakovljevića, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj: 120-2053/23 od 24. oktobra 2023. godine)

Predsednik je napomenuo da se radi o istovetnom zahtevu kao iz prethodne tačke i da s tim u vezi nisu potrebna dodatna pojašnjenja.

Diskusije nije bilo.

Na predlog predsednika Odbor je, jednoglasno doneo rešenje za narodnog poslanika Milovana Jakovljevića o utvrđivanju prava na mesečnu naknadu na ime zakupa stana u Beogradu u iznosu od 35. 000 dinara, počev od 24. oktobra 2023. godine, kao i rešenje o naknadi za odvojeni život od porodice, počev od istog datuma.

\*\*\*

Sednica je završena u 16,50 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Svetlana Dedić Milenko Jovanov